**Προσφώνηση του Προέδρου της Βουλής των Ελλήνων κ. Κωνσταντίνου Τασούλα στον Πρόεδρο της Ουκρανίας κ. Βολοντίμιρ Ζελένσκι**

Εξοχότατε κύριε Πρόεδρε της Ουκρανίας, εξοχοτάτη κυρία Πρόεδρε της Ελληνικής Δημοκρατίας, αξιότιμε κύριε Πρωθυπουργέ, αξιότιμε κύριε αρχηγέ της Αξιωματικής Αντιπολίτευσης, αξιότιμε κύριε επικεφαλής του Κινήματος Αλλαγής, αξιότιμοι κύριοι υπουργοί, αξιότιμε κύριε Πρέσβη της Ουκρανίας στην Αθήνα, αξιότιμε κύριε Πρύτανη του Διπλωματικού Σώματος και αξιότιμε εκπρόσωπε της Γαλλικής Προεδρίας του Συμβουλίου της Ευρωπαϊκής ΄Ενωσης.

Με ιδιαίτερη τιμή και ειλικρινή αισθήματα αλληλεγγύης σας υποδεχόμαστε σήμερα στη Βουλή των Ελλήνων. Η σημαντική ιστορικά σημερινή συνεδρίαση της Ολομέλειάς μας, παρουσία της Προέδρου της Ελληνικής Δημοκρατίας, είναι αφιερωμένη στον αγωνιζόμενο και αμυνόμενο Ουκρανικό λαό του οποίου εσείς δημοκρατικά ηγείσθε.

Αγωνιζόμενο ηρωικά και αμυνόμενο παραδειγματικά απέναντι στη βάρβαρη και απρόκλητη ρωσική εισβολή που καθημερινά 43 τρομερές μέρες τώρα, γίνεται ολοένα και πιο απάνθρωπη.

Η Ελλάδα από την πρώτη στιγμή καταδίκασε με τον πιο έντονο τρόπο την επίθεση της Ρωσίας κατά της Ουκρανίας και επανέλαβε τη σταθερή υποστήριξή της στη κυριαρχία-εδαφική ακεραιότητα και στο δικαίωμα στην αυτοάμυνα της Ουκρανίας, ενώ ταυτόχρονα στέλνουμε αμυντική και ανθρωπιστική βοήθεια, και μετέχουμε διπλωματικά στη δημιουργία ανθρωπιστικών διαδρομών. Επιπλέον, η βούλησή μας για περαιτέρω παροχή ευρωπαϊκής συνδρομής και αλληλεγγύης στη χώρα σας είναι ισχυρή και ήδη ο Έλληνας Πρωθυπουργός ανακοίνωσε ότι αναλαμβάνουμε την ανοικοδόμηση του βομβαρδισθέντος μαιευτηρίου της Μαριούπολης.

Μας συνδέουν μοναδικοί ιστορικοί δεσμοί. Ο ελληνισμός έχει παρουσία στην περιοχή του Ευξείνου Πόντου από την αρχαιότητα, και η ελληνική κοινότητα της Ουκρανίας είναι συγκεντρωμένη κυρίως στη μαρτυρική Μαριούπολη. Δοκιμάζεται σκληρά από τους ρωσικούς βομβαρδισμούς και θρηνεί θύματα.

Δικά σας λόγια είναι πρόσφατα στον Οργανισμό Ηνωμένων Εθνών και στο Ισπανικό Κοινοβούλιο «να αποκατασταθεί άμεσα η ισχύς του καταστατικού των Ηνωμένων Εθνών» και να σεβασθεί η Ρωσία «το Διεθνές Δίκαιο».

Η Ελλάδα και ο ελληνισμός με τον οποίο σήμερα όλη τη μέρα επικοινωνείτε, στην Αθήνα και στην Κύπρο, εδώ και τουλάχιστον 5 δεκαετίες υποστηρίζουν ακριβώς τα ίδια και για λόγους απαράβατων αρχών, και για λόγους προάσπισης των εθνικών μας δικαίων. Το βόρειο τμήμα της Κύπρου από το 1974 βρίσκεται υπό τουρκική κατοχή.

Εξοχότατε κύριε Πρόεδρε της Ουκρανίας,

“April is the cruellest month”, «ο Απρίλης είναι ο μήνας ο σκληρός» και αυτό μας το επιβεβαιώνουν, δυστυχώς, σκηνές φρίκης ρωσικής θηριωδίας κατά αμάχων συμπατριωτών σας.

Η μοίρα το έκανε να μην ηγείσθε μόνο της χώρας σας αυτή τη δύσκολη στιγμή, αλλά στο πρόσωπό σας η ελευθερία να αντιπαρατίθεται με τους εχθρούς της, και η Ελλάδα, που πριν 200 χρόνια κήρυξε και νίκησε τον πόλεμο της ελευθερίας της, και πριν ακριβώς από 81 χρόνια σαν σήμερα στα οχυρά της Μακεδονίας στη βόρειο Ελλάδα αντιστεκόταν ηρωικά στις πανίσχυρες ορδές του 3ου Ράιχ, αυτή ακριβώς η Ελλάδα, η ίδια Ελλάδα, εδώ σήμερα στην εθνική της αντιπροσωπεία σας καλωσορίζει και στέκεται τίμια στο πλευρό σας μέχρι την τελική νίκη!

**Αντιφώνηση Πρόεδρου της Βουλής των Ελλήνων κ. Κωνσταντίνου Τασούλα**

Ευχαριστούμε τον Πρόεδρο της Ουκρανίας κ. Ζελένσκι για την συγκινητική του παρέμβαση στη Βουλή των Ελλήνων και μέσω της Βουλής των Ελλήνων προς τον ελληνικό λαό. Και θέλω να τον διαβεβαιώσουμε, ότι το Ελληνικό Κοινοβούλιο θα κάνει το χρέος του, ώστε αυτή η βοήθεια, που ούτως ή άλλως η Ελλάδα προσφέρει στη χώρα του, να ενταθεί και να ενισχυθεί. Γιατί βοηθώντας την Ουκρανία βοηθάμε την ελευθερία. Ζήτω η Ουκρανία, ζήτω η ελευθερία.